Il-Kummissjoni Ewropea llum adottat Pakkett għall-Irkupru tas-Swieq tal-Kapital, bħala parti mill-istrateġija globali tal-Kummissjoni għall-irkupru mill-coronavirus. Fit-28 ta' April, il-Kummissjoni kienet diġà pproponiet Pakkett Bankarju biex jiġi ffaċilitat is-self mill-banek lill-unitajiet domestiċi u lin-negozji fl-UE. Il-miżuri tal-lum għandhom l-għan li jagħmluha aktar faċli biex is-swieq tal-kapital ikunu ta' appoġġ għan-negozji Ewropej, biex dawn jirkupraw mill-kriżi. Il-pakkett jipproponi bidliet immirati fir-regoli tas-suq tal-kapital, li se jinkoraġġixxu investimenti akbar fl-ekonomija, jippermettu r-rikapitalizzazzjoni rapida tal-kumpaniji u jżidu l-kapaċità tal-banek biex jiffinanzjaw l-irkupru. Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “Qed inkomplu bl-isforzi tagħna biex ngħinu liċ-ċittadini u lin-negozji tal-UE waqt il-kriżi tal-coronavirus u biex eventwalment nirkupraw. Mod kif isir dan huwa billi ngħinu lin-negozji jiġġeneraw il-kapital fis-swieq tal-akkwist pubbliku. L-emendi mmirati tal-lum se jagħmluha aktar faċli għan-negozji tagħna biex jiksbu l-finanzjament li jeħtieġu u biex jinvestu fl-ekonomija tagħna. Is-swieq tal-kapital huma vitali għall-irkupru, għaliex il-finanzjament pubbliku waħdu mhux se jkun biżżejjed biex l-ekonomiji tagħna jerġgħu lura għal li kienu. F'Settembru se nippreżentaw Pjan ta' Azzjoni tal-Unjoni tas-Swieq tal-Kapital akar estensiv.” Il-pakkett fih aġġustamenti mmirati lejn ir-Regolament dwar il-Prospett, il-MiFID II u r-regoli dwar it-titolizzazzjoni. L-emendi kollha saru fl-elementi ċentrali tal-proġett tal-Unjoni tas-Swieq tal-Kapital, li għandu l-għan li jintegra aħjar is-swieq tal-kapital nazzjonali u li jiżgura aċċess ugwali għall-investimenti u għall-opportunitajiet ta' finanzjament fl-UE. Emendi mmirati għar-reġim tal-prospett - il-Prospett ta' Rkupru tal-UE: Faċli biex jinħoloq — Faċli biex jinqara — Faċli biex jiġi skrutinizzat Il-prospett huwa dokument li l-kumpaniji jeħtieġ li jiżvelaw lill-investituri tagħhom meta joħorġu ishma u bonds. Illum il-Kummissjoni qed tipproponi li jinħoloq “Prospett ta' Rkupru tal-UE” – tip ta' prospett qasir – għall-kumpaniji li għandhom esperjenza fis-suq tal-akkwist pubbliku. Dan il-prospett temporanju se jkun faċli biex jinħoloq għall-kumpaniji, faċli biex l-investituri jaqrawh, u faċli biex l-awtoritajiet kompetenti nazzjonali jiskrutinizzawh. Dan inaqqas it-tul tal-prospetti minn mijiet ta' paġni għal 30 paġna biss. Dan se jgħin lill-kumpaniji biex jiġġeneraw il-kapital – bħalma huma l-ishma – minflok ma jitgħabbew b'aktar dejn. It-tieni ġabra ta' emendi fir-Regolament dwar il-Prospett għandha l-għan li tiffaċilita l-ġbir ta' fondi mill-banek li għandhom rwol essenzjali fil-finanzjament tal-irkupru tal-ekonomija reali. Emendi mmirati għar-rekwiżiti tal-MiFID II għall-kumpaniji Ewropej Illum il-Kummissjoni qed tipproponi li jsiru xi emendi mmirati għar-rekwiżiti tal-MiFID II, sabiex jitnaqqsu xi wħud mill-piżijiet amministrattivi li jiffaċċjaw l-investituri b'esperjenza fir-relazzjonijiet tagħhom ta' negozju. Investituri b'inqas esperjenza (bħall-unitajiet domestiċi li jinvestu t-tfaddil tagħhom għall-irtirar) se jibqgħu protetti bħalma kienu qabel. Dawn l-emendi jirreferu għal għadd ta' rekwiżiti li kienu diġà identifikati (matul il-konsultazzjoni pubblika tal-MiFID/MiFIR) bħala eċċessivament onerużi jew li jxekklu l-iżvilupp tas-swieq Ewropej. Il-kriżi attwali tagħmilha saħansitra aktar importanti li jittaffew il-piżijiet mhux meħtieġa u li jiġu pprovduti opportunitajiet lis-swieq ġodda. Il-Kummissjoni għaldaqstant tipproponi li r-rekwiżiti jiġu kkalibrati mill-ġdid biex jiġi żgurat li jkun hemm livell għoli ta' trasparenza għall-klijenti, filwaqt li jiġu żgurati wkoll l-ogħla standards ta' protezzjoni u li l-spejjeż ta' konformità jkunu aċċettabbli għall-kumpaniji Ewropej. B'mod parallel, illum il-Kummissjoni fetħet konsultazzjoni pubblika dwar l-emendi għad-direttiva delegata tal-MiFID II, biex iżżid ir-reġim ta' kopertura tar-riċerka għall-emittenti żgħar u b'kapitalizzazzjoni medja kif ukoll għall-bonds. B'mod partikolari, l-SMEs jeħtieġu livell tajjeb ta' riċerka fl-investiment biex jingħataw biżżejjed viżibbiltà biex jattiraw investituri ġodda. Illum qed nipproponu wkoll li jiġu emendati r-regoli tal-MiFID li jaffettwaw is-swieq tad-derivattivi tal-enerġija. Dan huwa maħsub biex jgħin l-iżvilupp tas-swieq tal-enerġija ddenominati f'euro – li huma importanti għar-rwol internazzjonali tal-euro – kif ukoll biex il-kumpaniji Ewropej ikunu jistgħu jkopru r-riskji tagħhom, filwaqt li tiġi ssalvagwardjata l-integrità tas-swieq tal-komoditajiet, speċjalment għall-prodotti agrikoli. Emendi mmirati għar-regoli tat-titolizzazzjoni Illum il-Kummissjoni qed tipproponi pakkett ta' miżuri biex jiġu emendati r-Regolament dwar it-Titolizzazzjoni u r-Regolament dwar ir-Rekwiżiti ta' Kapital. It-titolizzazzjoni hija għodda li permezz tagħha l-banek jistgħu jirraggruppaw selfiet, idawruhom f'titoli, u jbigħuhom fis-swieq tal-kapital. L-għan ta' dawn il-bidliet huwa li jiġi ffaċilitat l-użu tat-titolizzazzjoni fl-irkupru tal-Ewropa, billi l-banek ikunu jistgħu jespandu s-self tagħhom kif ukoll jilliberaw il-karti tal-bilanċ tagħhom minn skoperturi improduttivi. Ikun ta' għajnuna jekk l-banek jitħallew jittrasferixxu ftit mir-riskju ta' self tal-SMEs (intrapriżi żgħar u ta' daqs medju) fis-swieq, sabiex ikunu jistgħu jkomplu jsellfu lill-SMEs. B'mod partikolari, il-Kummissjoni tipproponi li jinħoloq qafas speċifiku għal titolizzazzjoni sempliċi, trasparenti u standardizzata li tidher fil-karta tal-bilanċ, li tibbenefika minn trattament prudenzjali li jirrifletti l-livell ta' riskju reali ta' dawn l-istrumenti. Barra minn hekk, il-Kummissjoni tipproponi li jitneħħew l-ostakli regolatorji eżistenti għat-titolizzazzjoni ta' skoperturi improduttivi. Dan jista' jgħin lill-banek biex jeħilsu minn skoperturi improduttivi li jkunu mistennija jikbru minħabba l-kriżi tal-coronavirus. Il-bidliet tal-lum huma bbażati fuq ħidma estensiva u analiżi mwettqa mill-Awtorità Bankarja Ewropea fl-2019 u l-2020. Link għall-pakkett tal-lum Mistoqsijiet u Tweġibiet